ድርቁን ለመመከት ርብርብ  እየተደረገ ነው፡ ም/ጠ/ሚኒስትር  ደመቀ መኮንን
 መንግስት በአገሪቱ የተለያዩ አካባቢዎች የተከሰተውን የድርቅ አደጋ  ለመከላከል  የተቀናጀ ስራ እያከናወነ  መሆኑን የኢፌዴሪ ምክትል ጠቅላይ ሚኒስትር አቶ ደመቀ መኮንን አስታወቁ፡፡ምክትል ጠቅላይ ሚኒስት ደመቀ መኮንን በተለይ ለዋልታ ኢንፎርማሽን ማዕከል እንደገለጹት በአገሪቱ የተወሰኑ አካባቢዎች  በተከሰተው ምክንያት አንድም የሰው ሕይወት እንዳይጠፋና  እንስሳት ላይ ከፍተኛ ጉዳት እንዳይደርስ መንግስት ርብርብ እያደረገ ነው ብለዋል፡፡ባለፈው ዓመት  መደበኛ የበልግ ምርት የሳሳ ስለነበር፣ በኢሊኖ ክስተት ምክንያት መደበኛው የመኸር ወቅት በመዛባቱ  ችግሩ መባባሱን የገለጹት ምክትል ጠቅላይ ሚኒትር ደመቀ  ድርቁ እየሰፋ በመምጣቱ የተጎጂ ወገኖች ቁጥሩ 8 ነጥብ 2 ሚሊየን ደርሷል ብለዋል፡፡በአደጋው ተጎጂ ለሆኑ ወገኖች አስፈላጊ ድጋፍ እየተደረገ ሲሆን በዚህ የድርቅ አደጋ አንድም ህይወት እንዳይጎዳ በቁርጠኝነት እየተሰራ እንደሆነm ገልጸዋል፡፡ ከ3 ቢሊየን ብር በላይ ወጪ ተደርጎ የዕለት ተዕለት ድጋፍ እየተደረገ መሆኑን የገለጹት ምክትል ጠቅላይ ሚኒስትር ደመቀ  መንግስት  የአጭርና የረጅም ጊዜ እቅድ አውጥቶ እየሰራ እንደሆነ ተናግረዋ፡፡መንግስት እያደረገ ካለው የእለት ደራሽ እርዳታ ጎንለጎን የየአካባቢው ሕብረተሰብ  የአደጋው ተጎጂ ለሆኑ ወገኖቹን  ከፍተኛ እገዛ እያደረገ እንደሚገኝም  አቶ ደመቀ ጠቁመዋል፡፡ የውሃ አቅርቦት እጥረት በከፋ ደረጃ ባጋጠማቸው አካባቢዎች በቦቴዎች ውሃ በማማላለስ ህይወት የመታደጉ ስራ ፋታ በማይሰጥ መልክ እየተሰራ እንደሚገኝም ምክትል ጠቅላይ ሚኒትር ደመቀ መኮንን ተናግረዋል፡፡አቶ ደመቀ አያይዘውም ችግሩን የከፋ ካደረጉት ነገሮች አንዱ የእንስሳት መጎዳት  መሆኑን ጠቁመው  እንስሳትን ወደ ሌሎች ያልተጎዱ ስፍራዎች የማንቀሳቀስ ስራ እየተሰራ መሆኑንም ገልጸዋል፡፡ እንዘደዚህ ዓይነቱን አደጋ በበቂ ሁኔታ መከላከል የሚቻለው  ዘላቂ ልማታችንን በማጠናከር ነው ያሉት ምክትል ጠቅላይ ሚኒስትሩ ባለፉት አመታት በአንዳንድ አካባቢዎች የተሰራው  የተፈጥሮ ሃብት እንክብካቤ ስራ  ከፍተኛ እገዛ ማድረጉን ተናግረዋል፡፡አቶ ደመቀ አያይዘውም  አሁንም ቢሆን የውሃ ጥያቄ ቁልፍ ሆኖ ሊቀጥል እንደሚችል በመገንዘብ  ለእንስሳትም ሆነ ለሰው ሊሆን  የሚያስችል ውሃን ለማልማትና ተደራሽ ለማድረግ  ርብርብ እየተደረገ መሆኑ ገልሰጸዋል ሲል  ዋልታ ኢንፎርሜሽን ማእከል ዘግቧል፡፡